钦定古今图书集成/明伦汇编/官常典/第316卷 > 崔亮
## 钦定古今图书集成/明伦汇编/官常典/第316卷 > 崔亮

按《明外史》本传：“亮字宗明，槁城人。元浙江行省掾明
师至旧馆，亮降，授中书省礼曹主事，迁济南知府，以
母忧归。洪武元年，礼部尚书钱用壬举行郊庙、社稷、
释奠、藉田诸典礼，又议定乘舆以下冠服制度。其冬
请告去，乃起复亮代之。亮居礼曹时，即位大祀诸礼，
皆其所条画，丞相善长上之朝，由是知名。及为尚书”，
国家一切礼制，亮援引故实，以定其议，考证详确，逾
于用壬。帝用亮议，上淳祖陵名曰英陵。亮复请行祭
告礼。太常博士孙吾与驳之，言：“山陵之制，莫备于汉。
人主即位之明年，将作，即营陵地，如文帝起霸陵时，
尚在尊位，岂有陵号祭告之礼？又唐太宗昭陵之号，
定于葬长孙皇后时，武后合葬乾陵，其号定于高宗
初葬之日。时帝后陵初未有两号，亦决无祭告之礼。”
亮曰：“加上陵号，尊归先世。汉光武加先陵曰昌，宋太
祖加高祖陵曰钦，曾祖陵曰康，祖陵曰定，考陵曰安。
盖创业之君，尊其祖考，则亦尊崇其陵。既尊其陵，自
必以告，礼缘人情，加先帝陵号而不以告，非人情也。”
廷议皆是，亮乃绌吾“与议。”顷之，亮言：“《礼运》曰：‘礼行于
郊，则百神受职’。沈括援《唐志》云：‘凡有事上帝，则百神
皆预’。今宜增天下神祇坛于圜丘之东，方泽之西，其
神主题曰‘天下神祇’。”诏从之。帝尝谓亮：“先贤有言：‘见
其生不忍见其死，闻其声不忍食其肉’。今祭祀省牲
于神坛甚迩，心殊未安。”亮乃奏：“考古省牲之仪，远神
坛二百步。”帝大喜。亮复奏：“大祀之牲，上宜躬省。中祀
小祀，请依旧典，令礼官省牲。”帝曰：“朕斋戒事神，岂敢
惮劳。”于是凡亲祀，帝皆躬省。亮又奏定大祀前七日，
陪祀官诣中书省受誓戒，戒辞如唐礼。帝虞社郊诸
祭，坛而不屋，或骤雨沾服。亮奏引宋祥符九年南郊
遇雨，于太尉厅望祭，及元《经世大典》，坛垣内外建屋
避风雨之文。乃诏有司建殿于坛南，遇雨则望祭。亮
因奏：“灵星、寿星、司中、司命、司民、司禄诸神，即《周礼》幽
禜之祭也。汉尝立灵星祠祀之，唐、宋坛而不屋。今诸
坛既为殿屋，灵星诸祠亦为殿，望祀之便。”乃诏准汉
制，建坛屋于城南。亮又奏：“《郊特牲》器用陶匏，《周礼·笾
人》‘凡祭祝供簠簋之实’。疏”曰：“外祀用瓦簋，今祭祀用
磁，已合古意，而盘盂之属与古簠、簋、祭豆异，皆宜易
以磁，惟笾以竹。”诏从之。又奏依《周礼》详定五祀之制。
帝既允群臣请配仁祖南北郊，亮因言：“先时郊祀，以
未举配天礼，故礼成复诣太庙恭谢。今宜罢不用，惟
先祭三日诣太庙以配享告。”诏可。帝以日中有黑子，
疑祭天不“顺所致，欲增郊坛从祀之神。”亮执奏：“汉、唐
烦渎，宜止祀日月星辰、太岁。”乃止。亮又奏：“四时荐新
及祼礼圭瓒郁鬯之制。”又言：“旗纛每月朔望致祭，礼
烦而渎，请止行于当祭之月。”皆从之。帝一日问亮曰：
“朕郊祀天地，拜位正中，而百官朝参，则班列东西，何
也？”亮对曰：“天子祭天，升自午陛；祭社，升自子陛。社祭
土而主阴，阴，北方也，故君南向，答阴之义也。郊祭天
而主阳，阳，南方也，故君北向，以答阳也。若群臣朝参，
非答神之义，当避君上之尊，故升降则皆由卯陛，朝
班则分列东西，以避驰道”，其义不同。亮仓卒占对，必傅经义，多此类也。自郊庙祭祀外，朝贺山呼、百司笺
奏、官员亲属冠服、殿上坐墩之制，及大射军礼，皆亮
所酌定。亮尝言：“凡祥瑞应见，皆国之休祯。请依《唐令》，
若麟凤龟龙，依图书合大瑞者，所司表奏；馀鸟兽草
木之类，验实图进。”帝曰：“卿等止议祥瑞，非也。夫灾异
之来，上天垂诫綦重。四方或有变征，无论大小，其令
所司驰奏焉。”三年九月，亮卒官。其后为礼部者牛谅、
张筹、朱梦炎、刘仲质之属，亦各有所论建与《用壬》皆
附著于篇。